Document ID: 32003R1205

Κανονισμός (ΕΚ) αριθ. 1205/2003 της Επιτροπής
της 4ης Ιουλίου 2003
για την τροποποίηση του κανονισμού (ΕΚ) αριθ. 753/2002 για τη θέσπιση ορισμένων λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου όσον αφορά την περιγραφή, την ονομασία, την παρουσίαση και την προστασία ορισμένων αμπελοοινικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 80 στοιχείο β),
Εκτιμώντας τα ακόλουθα:
(1) Ο κανονισμός (ΕΚ) αριθ. 753/2002 της Επιτροπής(3), όπως τροποποιήθηκε από τον κανονισμό (ΕΚ) αριθ. 2086/2002(4), έχει προβλέψει ως ημερομηνία εφαρμογής την 1η Αυγούστου 2003, προκειμένου να μπορέσουν οι εμπορευόμενοι του αμπελοοινικού τομέα και οι οικείες εθνικές διοικήσεις να έχουν επαρκώς μακρά περίοδο για να προετοιμαστούν στις νέες διατάξεις σε θέματα σήμανσης που προβλέπονται στον εν λόγω κανονισμό.
(2) Ο κανονισμός (ΕΚ) αριθ. 753/2002 προβλέπει μεταβατική περίοδο έως την 1η Αυγούστου 2003 ώστε οι εμπορευόμενοι να μπορέσουν να συνεχίσουν να χρησιμοποιούν ετικέτες και τις προσυσκευασίες που περιέχουν τυπωμένες ενδείξεις σύμφωνα με τις ισχύουσες διατάξεις κατά τη στιγμή της θέσεώς του σε κυκλοφορία αλλά οι οποίες δεν είναι πλέον σύμφωνες με τις διατάξεις του κανονισμού (ΕΚ) αριθ. 753/2002.
(3) Μετά από ανταλλαγή απόψεων μεταξύ των ενδιαφερομένων εθνικών αρχών καθώς και μεταξύ των αρχών αυτών και των επαγγελματικών κύκλων, διαπιστώθηκε ότι πρέπει να προβλεφθεί παράταση του μεταβατικού μέτρου έως την 1η Φεβρουαρίου 2004 ώστε να μπορέσουν οι εμπορευόμενοι να χρησιμοποιήσουν τις ετικέτες και τις προσυσκευασίες που είναι σύμφωνες με προηγούμενες κανονιστικές διατάξεις.
(4) Πρέπει συνεπώς να τροποποιηθεί ο κανονισμός (ΕΚ) αριθ. 753/2002.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 753/2002 τροποποιείται ως εξής:
Στο άρθρο 47 παράγραφος 1 το δεύτερο εδάφιο αντικαθίσταται από το εξής κείμενο:"Οι ετικέτες και οι προσυσκευασίες που περιέχουν τυπωμένες ενδείξεις σύμφωνες με τις σχετικές διατάξεις που ισχύουν έως την έναρξη εφαρμογής του παρόντος κανονισμού, μπορούν να χρησιμοποιηθούν έως την 1η Φεβρουαρίου 2004."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Ιουλίου 2003.

Labels: 3
17
6